আপনি জানতেন আমাদের এই সমাজ, পরিবেশ কতটা রক্ষণশীলতার বৃত্তে আবদ্ধ, কতটা সৃষ্টিরহিত এবং এর পেছনে ধর্মের ধ্বজাতন্ত্র কতটা ভয়াবহরূপে ক্রিয়াশীল। তাই কখনো কখনো নিজের হৃত-সত্তা শেখ আজিজুর রহমানকে আপনি আবার ফিরিয়ে এনেছেন ‘শেখের সম্বরা’র মোড়কে। কবিতা-কণিকায় তীব্র আক্রমণ করেছেন সাম্প্রদায়িকতা- মৌলবাদ নামের ফ্যাসিজম। নিজস্ব সংবাদদাতা প্রেরিত শিরোনামের কাব্যে আপনার যুগন্ধর পরিহাস ‘কাল মারা গেছে শওকত ওসমান/ইন্নালিল্লাহি...রাজেউন...রবিবার, ২৩ অঘ্রাণ...প্রশ্ন উঠবে তবে কী এ-মরহুমের শত্রু ছিলো। ছিলো তবে ব্যক্তিগত নয়... যে সব পণ্ডিত-শুকর আ’ম মানুষের কাঁধে করে থাকে ভর বর্ণবিদ্বেষ অথবা ধর্মের জিগিরে বর্বর বিভ্রান্ত পথে পরিচালনার কাজে/...তাদের প্রতি ক্রোধ, মরহুমের ঘৃণা/ছিলো সহজাত।’ এ তো শুধু কাব্য-করা বুলিমাত্র নয়, এ যেন রসের ভিয়েনে গভীর দর্শন। মৌলবাদের মূল ধরে এমন টান দেয়া আপনার মতো আর কে-ই পারত!